สภาพคล่องสูงธปท.เร่งดูด
ธปท.ออกพันธบัตรขาย 4.5 หมื่นล้าน ดูดสภาพคล่องล้นตลาด ด้านทุนสำรองประเทศหดเล็กน้อยเหตุเงินบาทอ่อนค่า
28 พ.ค. 2559

โพสต์ทูเดย์ - ธปท.ออกพันธบัตรขาย 4.5 หมื่นล้าน ดูดสภาพคล่องล้นตลาด ด้านทุนสำรองประเทศหดเล็กน้อยเหตุเงินบาทอ่อนค่า
นางจันทวรรณ สุจริตกุล ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) ได้ออกประกาศกำหนดแผนการออกพันธบัตร ธปท.อายุไม่เกิน 15 วัน ในเดือน พ.ค. 2559 โดยจะออกประมูลขายพันธบัตรรุ่น พ. 21/14/59 วงเงิน 4.5 หมื่นล้านบาท อายุ 14 วัน เปิดประมูลขายในวันที่ 27 พ.ค.นี้ โดยกำหนดวันชำระเงิน วันที่ 31 พ.ค.และครบกำหนดอายุในวันที่ 14 มิ.ย.นี้
ด้าน นายสุวิชญ โรจนวานิช ผู้อำนวยการสำนักบริหารหนี้สาธารณะ ได้ออกประกาศจำหน่ายตั๋วเงินคลังประจำเดือน มิ.ย. 2559 วงเงินรวม 2.5 หมื่นล้านบาท โดยให้ ธปท.เป็นผู้ดำเนินการจัดประมูล แบ่งการประมูลออกเป็น 5 งวด งวดละ 5,000 ล้านบาท ตั๋วเงินคลังมีอายุ 28 วัน แบ่งเป็น เปิดประมูลวันที่ 30 พ.ค.นี้ ชำระเงินวันที่ 1 มิ.ย. และครบกำหนดวันที่ 29 มิ.ย.
เปิดประมูลวันที่ 6 มิ.ย. ชำระเงินวันที่ 8 มิ.ย. และครบกำหนดอายุวันที่ 6 ก.ค. เปิดประมูลวันที่ 13 มิ.ย. ชำระเงินวันที่ 8 มิ.ย. และครบกำหนดอายุวันที่ 13 ก.ค. เปิดประมูลวันที่ 20 มิ.ย. ชำระเงินวันที่ 22 มิ.ย. และครบกำหนดวันที่ 20 ก.ค. และเปิดประมูลวันที่ 27 มิ.ย. ชำระเงินวันที่ 29 มิ.ย. และครบกำหนดอายุวันที่ 27 ก.ค.นี้
การดำเนินการดังกล่าวเป็นไปเพื่อดูดซับสภาพคล่องในระบบให้อยู่ในระดับที่เหมาะสมต่อระบบเศรษฐกิจ หลังสภาพคล่องส่วนเกินล้นตลาดอย่างต่อเนื่องเป็นผลจากอัตราดอกเบี้ยอยู่ในระดับต่ำมานาน
นอกจากนี้ ธปท.รายงานฐานะเงินทุนสำรองระหว่างประเทศ ณ วันที่ 20 พ.ค.ที่ผ่านมา ว่า อยู่ที่ระดับ 1.766 แสนล้านเหรียญสหรัฐ หรือประมาณ 6.306 ล้านล้านบาท ลดลง 1,100 ล้านเหรียญสหรัฐ หรือประมาณ 3.9 หมื่นล้านบาท  (คิดจากอัตราแลกเปลี่ยน 35.57 บาท/เหรียญสหรัฐ) จากสัปดาห์ก่อนหน้าทุนสำรองอยู่ที่ระดับ 1.777 แสนล้านเหรียญสหรัฐ หรือประมาณ 6.287 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.55 หมื่นล้านเหรียญสหรัฐ เพิ่มขึ้นเล็กน้อยจากสัปดาห์ก่อนหน้าที่ 1.53 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.921 แสนล้านเหรียญสหรัฐ แต่ทุนสำรองของไทยยังถือว่าสูงเมื่อเทียบกับหนี้ต่างประเทศระยะสั้น
นักบริหารเงินจากธนาคารพาณิชย์ ระบุว่า ในช่วงนี้ระดับทุนสำรองมีแนวโน้มลดลง เนื่องจากเงินบาทมีแนวโน้มอ่อนค่าต่อเนื่อง เมื่อคิดกลับเป็นเงินเหรียญสหรัฐจึงลดลง